2 SAMUEL 10:17 – Toe Dawid die berig kry, het hy die hele Israel bymekaargemaak, die Jordaan oorgesteek en by Gelam gekom. Die Arameërs het teenoor hom stelling ingeneem en die stryd aangeknoop.
Elke oorwinning oor die vlees en die duiwel se magte word gou opgevolg deur ’n groter geveg. Satan sal hoegenaamd nie die geveg net so laat vaar nie.
Vroue se stryd is nie soveel oor die geveg of die krag waarmee hulle baklei nie, maar meer oor die moed om net staande te kan bly.
Ja, jy is dalk gewond en oorlaai met hartseer en dalk verneder deur ’n man. Dalk het jy kinders wat geen respek vir hulself of vir jou het nie, maar jy sal staande hierdeur kom.
Kyk weg van jou swakhede, weg van jou hoogmoed, jou oordeel en eiewysheid, want die reën val op die regverdige én die onregverdige.
Ons kan almal terugkyk na dinge wat ons moes oorwin. Daai skeibrief wat jou amper ’n senu-ineenstorting gegee het . . . Maar kyk nóú na jou – jy staan vas. Gelukkig, heel, gerestoureer en geseënd.
Bou op die Rots. Dit verhoed nie moeilikhede nie. Jy sal storms kry met sterk winde en soms sal jy wil tou opgooi, maar jy moet net besef jy’s nie meer dieselfde mens nie.
Staan dan nou nie net vir jouself nie, maar vir dié wat nie die moed het om te wil of kan staan nie.